《送包好问节推应召之京》
明代·周瑛

千里东风吹绿波，马周此日遇常何。灯前死狱求来苦，屏角疑辞录转多。

柏树含霜秋入院，棠阴过雨晚成歌。相酬不尽平生意，三尺龙泉解太阿。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。